## Pravilnik o sadržaju upisnika i prijave za upis uzgajivača uzgojno valjanih životinja

### NN 23/1998 (20.2.1998.), Pravilnik o sadržaju upisnika i prijave za upis uzgajivača uzgojno valjanih životinja

# **MINISTARSTVO POLJOPRIVREDE I ŠUMARSTVA**

Na temelju članka 5. stavka 3. Zakona o stočarstvu ("Narodne novine"
broj 70/97) ministar poljoprivrede i šumarstva donosi

## **PRAVILNIK**

### **O SADRŽAJU UPISNIKA I PRIJAVE ZA UPIS UZGAJIVAČA UZGOJNO VALJANIH ŽIVOTINJA**

Članak 1.

Ovim Pravilnikom uređuje se sadržaj upisnika i prijave za upis uzgajivača
uzgojno valjanih životinja, način njezinog podnošenja te način vođenja
upisnika uzgajivača.

Odredbe ovog Pravilnika odnose se na fizičke i pravne osobe.

Članak 2.

Upisnik uzgajivača uzgojno valjanih životinja (u daljnjem tekstu: upisnik
uzgajivača) vodi Hrvatski stočarsko selekcijski centar iz Zagreba (u daljnjem
tekstu: Centar) u pisanom obliku a može se voditi i na elektroničkom računalu.

Članak 3.

U Upisnik uzgajivača upisuju se pravne i fizičke osobe uzgajivači uzgojno
valjanih životinja prema vrsti životinja koje uzgajaju.

U Upisnik uzgajivača upisuju se i ergele, posebna uzgojna jedinica u
konjogojstvu.

Za ergele se vodi posebni uzgojni upisnik, Upisnik ergela.

Članak 4.

U Upisnik uzgajivača upisuju se sljedeći podaci:

1. upisni broj uzgajivača,

2. ime i prezime, odnosno naziv pravne osobe, uzgajivača,

3. prebivalište (mjesto, ulica i broj), odnosno sjedište pravne osobe,
uzgajivača,

4. pasmina, križanci ili hibrid koji se uzgaja,

5. nadnevak upisa.

Članak 5.

U Upisnik ergela upisuju se sljedeći podaci o ergeli:

1. upisni broj ergele,

2. naziv ergele,

3. skraćeni naziv ergele ako postoji,

4. sjedište ergele,

5. pasmina konja koja se uzgaja,

6. broj konja po kategorijama,

7. nadnevak upisa.

Članak 6.

Uzgajivači se upisuju u Upisnik uzgajivača temeljem pismenog zahtjeva
područnoj selekcijskoj službi. Područna selekcijska služba sklapa ugovor
s uzgajivačem o provedbi uzgojno selekcijskog rada na njegovom stadu.

Podatke za upis navedene u članku 4. ovog Pravilnika područna selekcijska
služba dostavlja Centru.

Ergela se upisuje u Upisnik ergele temeljem pismenog zahtjeva Centru,
koji dostavlja fizička ili pravna osoba vlasnik ergele, a koji mora sadržavati
sve podatke navedene u članku 5. ovog Pravilnika. Uz zahtjev za upis treba
priložiti suglasnost za upis iz članka 7. Ministarstva poljoprivrede i
šumarstva (u daljnjem tekstu: Ministarstvo).

Članak 7.

Ergela se ne može upisati u upisnik ergela bez prethodne suglasnosti
za upis koju izdaje Ministarstvo.

Ministarstvo će izdati suglasnost iz stavka 1. ovoga članka ako se prije
toga može utvrditi da:

- ergela ima odgovarajući uzgojni program usklađen s programom gojidbenog
stvaranja konja u Hrvatskoj;

- postoji dovoljno velik broj uzgojno valjanih životinja svih kategorija
(najmanje pet kobila iste pasmine i odgovarajući broj pastuha), da se može
postići planirani uzgojni cilj;

- postoje odgovarajući objekti u kojima se može osigurati valjano držanje
i uzgoj konja;

- postoje površine za vanjsko držanje konja;

- postoji osoba visoke stručne spreme poljoprivrednog ili veterinarskog
usmjerenja (vlasnik ergele, zaposlenik ili osoba u ugovornom radnom odnosu)
koja će voditi stručnu brigu nad provedbom uzgoja.

Podnositelj zahtjeva dužan je uz zahtjev priložiti sve dokaze koji su
navedeni u stavku 2. ovog Pravilnika.

Prilozi se podnose u izvorniku, prijepisu ili preslici.

Članak 8.

Ministarstvo će uskratiti suglasnost za upis ako nisu udovoljeni uvjeti
iz članka 7. stavak 2. ovog Pravilnika.

Članak 9.

Ergela je dužna prijaviti Ministarstvu promjene iz članka 7. ovog Pravilnika
te priložiti dokaze o izvršenoj promjeni.

Ako se utvrdi da ergela nije prijavila nastale promjene odnosno da ne
ispunjava uvjete iz članka 7. ovog Pravilnika brisat će se iz Upisnika
ergela po službenoj dužnosti rješenjem Ministarstva.

Članak 10.

Podaci upisani u Upisnik uzgajivača vođeni elektroničkim računalom upisuju
se na odgovarajući medij kao sigurnosna kopija nakon upisa svake promjene
uzgajivača odnosno ergele.

Ovlaštena osoba zadužena za vođenje upisnika dužna je čuvati upisnik
na način da se zaštiti od zloporabe, oštećenja i uništenja.

Članak 11.

Ranije upisani uzgajivači u upisnik Centra nemaju obvezu ponovnog upisa.

Članak 12.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/98-01/23
Urbroj: 525-01-98-01
Zagreb, 17. veljače 1998.

Ministar
**mr. Zlatko Dominiković,** v. r.

Pravilnik, NN 23/1998-293